UBERA ARANZETA (EH Bildu, 2016-05-19):
Egun on guztioi.
Gobernu espainolaren erasoen eta ekintza deszentralizatzaileen aurrean, EH Bildu ez da eskuak gurutzatuta geratuko. Gure eskuetan dagoen guztia egiteko prest gaude eta dagokigun erantzukizunak asumitzeko ere.
Etengabe Madrileko erasoen aurrean, gure egunerokoa hankaz gora jartzen duten inposizioen aurrean badugu zer egiten, badugu zerbait egiteko.
Eta ez badugu ezer egiten eta Gobernuak, Gobernu honek ez badu ekimenik hartzen, helarazten zaien mezua Gobernu honetatik herritarrei da Legebiltzar honek ez duela ezertarako balio; Gobernu honek, Jaurlaritzak ez duela erabaki gaitasunik eta Madrilen hartzen direla erabakiak eta ez gure gizarteko parametroen baitan; eta erabaki horien aurrean, gure herritarrak babes gabe uzten dituela, legeak hala esaten dutelako.
Beti legea aurrera, legea atzera, legea gora eta legea behera, legeen aurrean ezer egiterik izango ez bagenu bezala, legeak zerutik jausiko bailitzan.
Ba jarrera hori baldin bada, ez duzue pentsatzen hoberena litzatekeela Legebiltzar hau disolbatzea, Gobernu hau, Jaurlaritza hau disolbatzea? Horrela txanpon batzuk aurreztuko genituzke, eta Madriletik zuzenean gobernatu eta listo, mediatzailerik gabe, bitartekorik gabe.
Eta barkatuko diguzue, baina hori ez da gure jarrera. Hori ez da EH Bilduren jarrera, hori ez da guk nahi duguna. Guk gure eskubideetan sinesten dugu, historikoak izan edo ez.
Guk gure burujabetzan, gure autogobernuan sinesten dugu. Eta guk gure erabakiak hartu nahi ditugu gure herritarren mesedetan, baita gure osasun profesionalen mesedetan ere, diren perfilekoak izanik.
Horregatik, eta ikusita EAJren Gobernuak ekimenik ez zuela hartzen, osoko bilkura honek hartutako akordioak, bosgarren puntuan jasotzen zuen Jaurlaritzak legezko eta arau bidezko lege baliabide guztiak ez dituela erabili, ikusita osasun sistema propioa, publikoa zein pribatuan eta osasun sistematik kanpo egunerokoa hankaz gora jarri duela Dekretuak eta abar luze bat, aurreko eztabaidetan mahai gaineratu ditudanak.
Hori guztia ikusita, ba arrazoi guzti horiengatik eta, batez ere, gure osasun arloko profesionalei, erizainei babes juridikoa ematea delako gure erantzukizuna, lege proposamen hau egitea erabaki genuen.
Eta beno, proposatu genion Alderdi Sozialistari eta prest agertu zen eta eskertzen diogu benetan izan duten jarrera.
Gobernuari eta Gobernu honek ez baldin badu hartzen, Legebiltzar honi dagokiolako ardura politikoa asumitzea eta 954/2015 Dekretuari aurre egitea.
Erantzukizun hori ezin dugu utzi administrazioko langileen bizkar. Hau da, guk ezin duguna da eskatu langileei Dekretu horren aurrean desobeditzea eta gu legebiltzarkideok, Gobernuak inolako ardurarik ez hartzea.
Eta orain arte hori da egin zaiena. Beraz, bada garaia Gobernu honek erantzukizuna hartzeko eta Madrili aurre egiteko, guk gure lege propioak garatuz, gure burujabetzan urratsak emateko, gure herritarrei erantzun egokiak emateko.
Gobernuan egon izan bagina, dekretu bat egingo genuke, Kataluniak erizainen eragileekin adostu duen bezala, dekretu bat egitea Madrili aurre egiteko.
Baina nola Gobernuan ez gauden, ba gure eskuetan dagoena egin dugu. Lege proposamen bat ekarri dugu bitarteko bat emateko gure osasun arloko profesionalei Madrili aurre egiteko eta egunerokoan erantzunak emateko herritarrei.
Beraz, beno, lege proposamen hori ekarri dugu eta gaurkoan ez naiz edukietan sartuko, baina bai gustatuko litzaidake ardatz nagusiak eta lege horrek jasotzen dituen eduki nagusiak azaltzea. Baina bai adierazi nahiko nuke, ardatz horiek eta eduki horiek azaltzen hasi aurretik, prest gaudela, prest gaudela tramitazioan eztabaidari, elkarrizketari eta akordioari ateak irekitzeko eta guztion artean Lege hau hobetzeko. Tira, ardatz eta edukietan sartuko naiz.
Helburu nagusia gaixoen segurtasuna eta onura da, eta horretarako EAEko osasun sistemaren prestazio farmazeutikoaren alorrean erizainen jarduera espezifikoak zehazten ditu lege proposamen honek.
Gernikako Estatutuan, 18. artikulua daukagu hor eta horrek ahalbidetzen digu. Lege proposamen honek talde lana dauka oinarri, diziplina anitzeko elkarlana prozesuen integrazioan eta laguntzen jarraipenean, saihesteko tituludun eta espezialista desberdinek emandako laguntza prozesuak zatikatzea edo gain jartzea.
Erizainen funtzioak jasotzen eta garatzen ditu, ez bakarrik osasun sistema publikoan, osasun sistema guztian, publikoan zein pribatuan, eta baita ere osasun sistematik kanpokoak, zeren erizainek ere beste esparru batzutan ere jarduten dutelako.
Lege hau oinarritzen da Europar Parlamentuak ebatzitako zuzentarauan, berau hartzen du oinarri bezala. Osasun Sailak egin beharrekoak ere jasotzen ditu, protokolo, praktika kliniko eta asistentzialerako gida lerroak definitzea eta hauek zein parametrotan mugitu behar diren ere definitzen ditu, ondoren bakoitzak, profesional bakoitzak, bere eremuan egokitu ahal izateko.
Ongi zehazten da medikuen eta erizainen papera, berme guztiak jasoaz. Hori da, laburbilduta, lege honek, lege proposamen honek, jasotzen duena eta eztabaidagai jartzen duguna.
Baina nahi duguna da ahalik eta azkarren  - eta eskertuko genuke gaur gainerako taldeen babesa jasotzea -  baiezkoa emateko eztabaidari eta ahalik eta azkarren onartua izan dadin, batez ere gure herritarrei erantzun egoki bat emateko eta gure erizainei babes juridiko hori eskaintzeko.
Baina txanda honekin, gure txandarekin bukatu aurretik, Gobernuak bidalitako irizpenaren inguruan zenbait ohar egin nahiko nituzke, gure iritzia eman nahiko nuke.
Gobernuaren diktamenean, Gobernuaren irizpenean jasotzen da, barkatu, lehenengo puntu hau burua joan zait, erizainek beraien ikasketetan jasotzen duten... esaten dute erizainek akreditatu egin behar direla.
Bai, eta guk esaten duguna da, erizainek, dagoeneko beren ikasketetan jasotzen dute formazioa, badaukate formazioa. Orduan, ez dago zertan berriro akreditatu beharrik.
Orduan, esaten duguna da, ba, noski, tratamendu berriak, botika berriak ateratzen badira, gainerako profesionalek bezala, ba beraien formakuntza iraunkorra izan behar da bizitza osoan zehar, bai? Baina ez dagoena da berriro akreditatu behar izaterik. Beraz, ez dugu konpartitzen irizpenean jasotzen den kriterio hori.
Bestetik, guk ez dugu lege proposamen hau egiten 954/2015 Dekretuaren pean kokatzeko, baizik eta gure burujabetzan, autogobernuan urratsak emateko egiten dugu.
Gero, bestetik, lege honekin gure asmoa izan da osasun sistema guztia, publikoa zein pribatua, erizainen jardunbidea arautzea. Ez gara soilik mugatu osasun sistema publikora. Eta hori ez baldin bada garbi geratu lege proposamenean eta Gobernuak ez baldin badu ondo ulertu, ba ez daukagu arazorik hori hobetzeko eta hobeto zintzeko.
Bestetik, Gobernuak ere aipatzen du ahaztu egin zaigula 2009ko dekretu bat eta ez dugula gure lege proposamenean dekretu hori jaso. Guk araubide guztia goitik behera errepasatu dugu eta 2009ko dekreturik ez dugu aurkitu. Beraz, Gobernuari eskatuko genioke, hori horrela bada, dekretu horren denominazioa argi eta garbi zein den argitzea, zeren Gobernuak ere bere diktamenean ez du argitzen zein den dekretu hori.
Eta, bukatzeko, aipatzen da irizpenean, legea indarrean sartu aurretik, ba hainbat arau garapen egin beharko zirela. Ba egin daitezela, horretarako gaude, ez? Lanerako gaude. Gobernuak bere lanak egin behar ditu eta guk gure lanak egin behar ditugu. Hemen ez gaude eskuak gurutzatuta geratzeko, beraz, aurrera...
...Gobernuak bere lanak egin behar ditu eta guk gure lanak egin behar ditugu. Hemen ez gaude eskuak gurutzatuta geratzeko.
Beraz, aurrera egin ditzagun gure etxerako lanak eta eman diezaiegun babesa gure erizainei, azken finean herritarrek jaso beharreko kalitatezko osasun-zerbitzua izan dezaten.
Eskerrik asko.